Петта книга Мојсеева/ 34 глава
Стар Завет

   1 Потоа Мојсеј отиде од Моавските полиња на гората Нево, на врвот Фазга, спроти Ерихон, каде што Господ му ја покажа целата земја: од Галад до Дан, 

  2 сиот Нефталим, Ефремов и Мансиев крај, сета Јудина покраина до Западното Море; 

  3 потоа Негев, подрачјето на Ерихонската Долина - Градот на палмите - до Сигор. 

  4 Потоа Господ му рече: „Ова е земјата за која им се заколнав на Авраам, Исак и Јаков дека ќе му ја дадам на твоето потомство. Дозволив да ја видиш со своите очи, но ти нема да поминеш онаму.” 

  5 И Мојсеј, Господовиот слуга, почина таму во Моавската Земја по Господовата заповед. 

  6 И Тој го погреба во долината во земјата спроти Вет-Фегор. До денешен ден никој не научи за неговиот гроб. 

  7 Мојсеј беше на сто и дваесет години кога умре. Окото не му ослабе ниту му попушти силата. 

  8 Израелците го оплачуваа Мојсеја во Моавските Полиња триесет денови. Потоа поминаа и деновите на плачењето - на тажењето за Мојсеја. 

  9 А Исус синот Навинов, беше исполнет со дух на мудрост, зашто Мојсеј ги имаше положено своите раце на него. Израелците го слушаа него и правеа како што Господ му нареди на Мојсеја. 

10 Не се појави веќе пророк во Израел еднаков на Мојсеја - Господ го познаваше него лице во лице! 

11 Според сите оние знаци и чудеса во Египетската Земја, за кои Господ го праќаше да ги прави врз Фараонот, врз сите негови службеници и врз целата негова земја, 

12 според онаа негова силна рака и според сите оние големи застрашувачки дела, кои ги направи пред очите на целиот Израел.

Поврзано
 Стар завет
 Библија

Надворешни врски
 Стариот Завет на македонски јазик